Pa vertel hoe dogter glo in ‘pedofiel’ se kloue belandArgieffoto Die man is op 16 Oktober verlede jaar in hegtenis geneem nadat die polisie ŉ wenk van Interpol af ontvang het. Die man het glo aanlyn ŉ netwerk vir pedofiele besoek en foto’s opgelaai van waar hy sy twee dogters en ander meisies seksueel teister. Die pa, wie se naam nie genoem mag word nie om sy dogter se identiteit te beskerm, het aan Maroela Media gesê sy dogter is glo drie jaar lank deur die man seksueel gemolesteer en verkrag. Sy was agt jaar oud toe die molestering glo in 2011 begin het. “Die eerste wat ons daarvan gehoor het, is toe die polisie aan ons deur geklop het. Voor dit het ons van niks geweet nie,” het hy gesê. Hy het gesê sy dogter kry sedertdien erge woedeuitbarstings en sukkel om haar emosies te beheer. “Sy is erg getraumatiseer deur wat gebeur het en sukkel om dit te verwerk en te verstaan. Dit is elke dag ŉ stryd om steeds dissipline toe te pas en terselfdertyd haar emosies op die regte manier te hanteer.” Volgens die pa was sy dogter maatjies met die beskuldigde se dogter en het gereeld by hul huis oornag. “Ons het soms daar gebraai en saam gekuier. Dan sou my dogtertjie vra of sy by haar maatjie mag oorslaap en dan gaan haal ons haar eers die volgende dag,” het hy gesê. “Hy [die beskuldigde] was baie slim met wat hy gedoen het. Hy het haar gereed gemaak [vir die seksuele molestering] en haar vertel as sy ooit vir enigiemand iets daarvan sê, sal sy nie weer by haar maatjie mag kuier nie.” Die pa het ook aan Maroela Media gesê dat hy en sy vrou ná die beweerde molestering aan die lig gekom het baie navorsing oor seksuele teistering, molestering en pedofilie gedoen het en nou besef dat daar wel waarskuwingstekens was. “As ons daardie artikels net vyf jaar vroeër gelees het, sou ons dalk die tekens kon raaksien. Ons was nie genoeg ingelig nie en het nie geweet waarvoor om te kyk nie. Ons het nooit gedink so iets sal met ons kind gebeur nie.” Hy het gesê hy en sy vrou het nie self die pornografiese materiaal wat glo op die man se rekenaars gevind is, gesien nie, maar die polisie het aan hom gesê dit lyk glo asof sy dogter op die meeste van die foto’s en beeldmateriaal slaap. “Ek weet nie of hy haar iets ingegee het of wat gebeur het nie, maar sy is van die meeste gevalle nie bewus nie of kan dit nie onthou nie. Daar is egter wel goed wat sy kan onthou,” het hy gesê. Lt.kol. Heila Niemand, woordvoerder van die provinsiale ondersoekeenheid vir gesinsgeweld, kinderbeskerming en seksuele misdaad, het gesê die man sal Maandag weer in die Sasolburg-landdroshof verskyn. “Die saak neem lank omdat daar baie slagoffers is en die pornografiese materiaal wêreldwyd versprei is,” het sy gesê. “Daar is ongelooflik baie elektroniese bewysstukke en dit vat tyd om alles te ontleed en te versamel. Die ondersoekspan moet presies bepaal met wie hy almal gekorrespondeer het en elke leidraad moet opgevolg word. Dit is ŉ uiters komplekse saak wat nie sommer vinnig deurgedruk kan word nie. Daar is reeds ongelooflik baie aanklagte teen hom,” het sy gesê.